recursal/SuperWikiNEXT-32B huggingface dataset:
**Dash** (predtým známy ako Darkcoin a XCoin) je open source kryptomena. Dash nemá centralizované riadenie - emisia sa vyskytuje počas ťažby. Z odmien, ktoré dostávajú ťažiari, je 90 % rozdelených medzi ťažiarmi a prevádzkovateľmi masternodov. Zvyšných 10 % je použitých na financovanie schválených projektov.
Dash bol pôvodne vytvorený ako XCoin (XCO) 18. januára 2014. Za dva dni od spustenia bolo vyťažených približne 1,9 milióna coinov. 28. februára 2014 došlo k zmene názvu na Darkcoin. Darkcoin bol 25. marca 2015 premenovaný na Dash. Tvorca Dash Evan Duffield.

Hlavné rozdiely medzi Dash a Bitcoin sú v tom, že transakcie v Dash sú vďaka službe InstantSend veľmi rýchlo potvrdzované a používateľ môže využiť aj zvýšenú úroveň dôvernosti niektorých transakcií vďaka vstavanej funkcii Private Send.

Od marca 2021 je Dash zahrnutý v zozname tridsiatich populárnych kryptomien z hľadiska kapitalizácie.

Podľa Der Spiegel bol Dash od februára 2019 najobľúbenejšou kryptomenou vo Venezuele.

Referencie
----------

1. ↑   *Building Blockchain Projects* [online]. books.google.com, [cit. 2022-01-10]. Dostupné online.
2. ↑   *Darkcoin Is Now Dash* [online]. dashpay.io, [cit. 2022-01-10]. Dostupné online. Archivované 2015-09-25 z originálu.
3. ↑   *Best Trading Dash Guide* [online]. comparebrokers.co, [cit. 2022-01-10]. Dostupné online.
4. ↑   *Nichts zu essen, aber kostenlos Benzin* [online]. spiegel.de, [cit. 2022-01-10]. Dostupné online.
5. ↑   *Top 100 Crypto Coins by Market Capitalization* [online]. coinmarketcap.com, [cit. 2022-01-10]. Dostupné online.
Neoficiálna zástava Dňa Zeme od Johna McConnella
**Deň Zeme** je deň venovaný Zemi, ktorý sa každoročne koná 22. apríla. Tento sviatok je ovplyvnený pôvodným dňom Zeme, ktorý sa konal počas osláv jarnej rovnodennosti, 21. marca a oslavoval príchod jari. V modernom poňatí ide o ekologicky motivovaný sviatok, upozorňujúci ľudí na vplyv ničenia životného prostredia, a rozvíjajúcu sa diskusiu o možných riešeniach zabrániť znečisteniu. V poslednom čase bola niekoľkokrát vyslovená myšlienka, že by sviatok bolo lepšie posunúť na letný slnovrat, lebo by pekné počasie prilákalo viacej ľudí. No nezdá sa byť pravdepodobné, že by sa našla vôľa zmeniť už zabehnutý dátum.

História
--------

História vyhlásenia tohto dňa siaha do roku 1969, keď predovšetkým John McConnell začal volať po vzniku medzinárodného dňa Zeme a v rámci týchto snáh vytvoril i vlajku Dňa Zeme. Prvý Deň Zeme bol oslávený v San Franciscu. Táto oslava bola pravdepodobne myslená nielen ako ekologicky zameraný sviatok, ale aj ako ľavicovo orientovaný happening bojovníkov proti vojne vo Vietname. Kampaň s týmto sviatkom spojená, si kládla za cieľ preniesť otázku ekológie do politických kruhov. Cieľom bolo zvýšiť energetickú účinnosť, recyklovať odpadky a hľadať obnoviteľné zdroje energie. Táto akcia mala veľký ohlas práve medzi študentmi. Pre prvú oslavu dňa 22. apríla 1970 bol, zrejme nevedome, vybraný deň 100. narodenín Vladimíra Iľjiča Lenina.

OSN začala tento sviatok sláviť o rok neskôr (1971). V roku 1990 sa k Amerike pripojil aj zvyšok sveta a 22. apríl sa stal Medzinárodným dňom Zeme.

Referencie
----------

1. ↑  VERFASSER, Wikipedia. *Wikipedia Geschichte - Die Geschichte Deutschlands Kompaktes Wissen zum Anhören* [online]. [Cit. 2022-04-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Deň Zeme**

Externé odkazy
--------------

* Deň Zeme – Prehľad akcií konaných pri príležitosti Dňa Zeme na Slovensku
*Pozri aj Espíritu Santo (názov početných geografických lokalít).*
Mapa ostrova **Espiritu Santo**
Champagne Beach, populárna pláž na Espiritu Santo
**Espiritu Santo** (zo španielskeho *Espíritu Santo* – *Svätý Duch*) je najväčší ostrov štátu Vanuatu s rozlohou 3 955,5 km². Patrí k súostroviu Nové Hebridy v Melanézii.

Mesto Luganville na juhovýchodnom pobreží ostrova je druhé najväčšie sídlo Vanuatu.

Na západe Espiritu Santo leží najvyšší vrchol Vanuatu – 1 879 m vysoká hora Tabwemasana.

Dejiny
------

Poloha ostrova **Espiritu Santo** v suostroví Nové Hebridy (vľavo hore Šalamúnove ostrovy)
Portugalský objaviteľ v španielskych službách Pedro Fernandes de Queirós založil na severe ostrova prvú osadu v roku 1606. Queirós pomenoval celé súostrovie *Austrialia del Espíritu Santo*.

Počas druhej svetovej vojny boli na ostrove veľké vojenské základne Spojených štátov amerických a ich spojencov. Pamiatkou na americkú prítomnosť na Espiritu Santo je známy raj potápačov *Million Dollar Point*, kam americká armáda pri svojom odchode nahádzala svoje nepotrebné vybavenie a prebytočné zásoby. Výsledkom je podmorská *výstava* traktorov, lietadiel a miliónov fliaš limonád 7 Up a Coca-Cola.

Referencie
----------

1. ↑  Vanuatu Online – Diving Santo Archivované 2007-03-11 na Wayback Machine (po anglicky)
**Fakulta mechatroniky Trenčianskej univerzity Alexandra Dubčeka v Trenčíne** (skr. **FM TnUAD**) bola jednou z fakúlt Trenčianskej univerzity Alexandra Dubčeka v Trenčíne. Poskytovala vysokoškolské vzdelávanie a rozvíja vedecké bádanie v odboroch mechatronika a manažérstvo kvality produkcie.

História
--------

Táto fakulta vznikla už pri vzniku univerzity 1.7. 1997. Počet jej študentov mal za posledné roky rastúci trend a v školskom roku 2008/2009 ju navštevovalo okolo osemsto.[chýba zdroj] V roku 2010 univerzita túto fakultu zrušila, z dôvodu odobratia akreditácie ministerstvom školstva.

Umiestnenie
-----------

Fakulta sa nachádzala v mestskej časti Záblatie na ulici Pri parku.

Aktivity
--------

Fakulta mechatroniky konala pravidelne od roku 2007 tzv. Letnú školu mechatroniky. Tá bola určená pre študentov stredných škôl Trenčianskeho kraja so zameraním na mechatroniku, elektrotechniku, strojárstvo a informatiku. Boli tu prezentované prednášky na aktuálne témy vo vede a výskume ako aj vedecko-výskumné aktivity na Fakulte mechatroniky Trenčianskej univerzity. Prednášali ich významní odborníci zaujímavou populárnou formou. Prednášky boli doplnené o praktické cvičenia na vybrané témy a prehliadku odborných laboratórií. Absolvovaním LŠM získali zúčastnení študenti certifikát udelený Dekanom fakulty mechatroniky. Letná škola mechatroniky je organizovaná s podporou Európskeho sociálneho fondu. 

Fakulta mechatroniky sa pravidelne aktívne zapájala do Európskeho týždňa vedy a techniky.

Pracoviská
----------

* Katedra informatiky
* Katedra mechatronických systémov
* Katedra metrológie a manažérstva kvality

Referencie
----------

1. ↑  TASR. *Odbor mechatronika na univerzite v Trenčíne končí* [online]. aktualne.atlas.sk, 10.9.2010, [cit. 2012-03-28]. Dostupné online. [nefunkčný odkaz]

Pozri aj
--------

* mechatronika

Externé odkazy
--------------

* Oficiálna stránka fakulty Archivované 2009-06-30 na Wayback Machine
* Stránka univerzity
* mechatronika.sk Archivované 2010-05-23 na Wayback Machine

Súradnice: 48°53′51″S 17°59′48″V﻿ / ﻿48,897448°S 17,996753°V﻿ / 48.897448; 17.996753
**Dick Berk** (\* 22. máj 1939, San Francisco, Kalifornia, USA – † 8. február 2014, Portland, Oregon) bol americký džezový bubeník.

Život
-----

Študoval na Berklee College of Music a svoju kariéru začal začiatkom šesťdesiatych rokov hraním v kluboch v okolí Bostonu. V roku 1962 sa presťahoval do New Yorku, kde hral s Tedom Cursonom. Koncom šesťdesiatych rokov sa presťahoval do Los Angeles, kde pokračoval v aktívnej hudobnej kariére. Začiatkom osemdesiatych rokov založil Jazz Adoption Agency. Počas svojej kariéry vydal niekoľko albumov ako líder a spolupracoval s mnohými ďalšími hudobníkmi, medzi ktorých patria Blue Mitchell, Jean-Luc Ponty, Milt Jackson, George Duke a Don Friedman. Zomrel v roku 2014 vo veku 74 rokov. Aj keď bol už dlhšiu dobu chorý, až do konca života sa venoval hudbe.

Referencie
----------

1. ↑  YANOW, Scott. *Dick Berk* [online]. Allmusic, [cit. 2014-02-16]. Dostupné online. (anglicky)
2. ↑  D'ANTONI, Tom. *Dick Berk, Jazz drummer, Portlander, dead at 74…TRIBUTE UPDATE* [online]. Oregon Music News, 2014-02-10, [cit. 2014-02-16]. Dostupné online. (anglicky)

Zdroj
-----

*Tento článok je čiastočný alebo úplný preklad článku Dick Berk na českej Wikipédii.*

Autoritné údaje: * BnF: 13891405w
* GND: 134882539
* ISNI: 0000 0003 8696 7329
* LCCN: n88665786
* VIAF: 64191021
* WorldCat: lccn-n88665786
Pohľad na budovu divadla na Zelnom trhu.
**Divadlo Husa na provázku** je divadlo na brnianskom Zelnom trhu. Je to stála scéna Centra experimentálneho divadla. Umelecký šéf je Vladimír Morávek.

Dejiny
------

Súbor funguje od roku 1967, kedy skupina amatérskych divadelníkov z JAMU pod vedením začala experimentovať s divadelnými tvarmi. Prvý umelecký vedúci bol Bořivoj Srba. Od roku 1968 súbor pôsobil pod vedením Domu umění města Brna. Od roku 1969 do roku 1990 bolo slovo Husa cenzurované, divadlo sa volalo Divadlo na provázku. Od 1. januára 1992 je spolu s HaDivadlom súčasťou Centra experimentálního divadla. V roku 1993 sa súbor definitívne premiestnil do nového areálu na Zelnom trhu, prednú časť tvorí Dom pánov z Fanalu. Oslavou bola produkcia *Posledních 24 hodin – bál vzpomínek* trvajúca od 4:51 ráno do 4:52 ráno nasledujúceho dňa.

Referencie
----------

1. ↑   *Vedení divadla* [online]. Brno: Divadlo Husa na provázku, [cit. 2013-09-28]. Dostupné online. Archivované 2014-03-27 z originálu. (po česky)
2. 1 2 3   Brno: Divadlo Husa na provázku, 2011, rev. 2011-03-24, [cit. 2011-10-14]. Dostupné online. Archivované 2014-03-27 z originálu. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Divadlo Husa na provázku**

Externé odkazy
--------------

* Oficiálna stránka divadla

Súradnice: 49°11′31″S 16°36′29″V﻿ / ﻿49,191944°S 16,607917°V﻿ / 49.191944; 16.607917

Zdroj
-----

*Tento článok je čiastočný alebo úplný preklad článku Divadlo Husa na provázku na českej Wikipédii.*
Fanklub v sektore A11 počas domáceho extraligového zápasu
Fanklub na zápase v Poprade proti Košiciam vo vyhradenom sektore
**Fanclub Steelers HC Košice** je fanklub hokejového tímu HC Košice. Vznikol počas hokejovej sezóny 2005/06. Vtedy mal ako nový fanklub spolu 49 členov. V čase vzniku fanklubu bol domovským štadiónom HC Košice zimný štadión na Kavečanskej ceste v Košiciach. Zanedlho sa hokejový klub HC Košice presťahoval do novovybudovaného zimného štadiónu Steel Aréna – Zimný štadión Ladislava Trojáka. Už v prvej sezóne sa zaradil medzi najlepšie fankluby Slovenkej hokejovej extraligy (podľa oficiálnej štatistiky)[chýba zdroj]. V nasledujúcej sezóne ich počet narástol na 75, čo svedčí o spokojnosti košických divákov s fanklubom.

Zakladateľom fanklubu a súčasným prezidentom je Karol (Carlos) Matejiček, predsedom je Pavol (Paljuka) Čegiň. V krátkej dobe sa im podarilo vybudovať silný, samostatný a uznávaný fanklub.

Steelers sa za relatívne krátky čas prezentovali na viacerých výjazdoch s cieľom podporovať klub mimo Košíc. Vrcholom bolo play-off 2006/07 kde zorganizovali 5 – autobusový výjazd cez celé Slovensko. V porovnaní s minulými rokmi je to nevídaný úspech, keďže „starý fanklub" bol typický skôr svojou konzervatívnou politikou. Medzi ďalšie významné úspechy patrí výrazné skultúrnenie prostredia a vytváranie tej pravej hokejovej atmosféry[chýba zdroj]. Tak isto stojí za povšimnutie druhé miesto na fanklubáckom hokejbalovom turnaji, ktoré malo svoju premiéru v Nitre.

Fanklubu patrí v Steel Aréne sektor A11, ktorý sa nachádza za bránkou hosťujúceho tímu. Steelers ostávajú verní niekdajším klubovým farbám HC Košice, čiernej a oranžovej, ktoré si vzali ako farby fanklubu, no vystupujú v symbolike „ctíme si minulosť, vážime prítomnosť" – zakomponovanie nových symbolov klubu, zavedenie moderných prvkov do fandenia.

Externé odkazy
--------------

* Fanklub Steelers HC Košice Archivované 2013-03-18 na Wayback Machine
* Fanklub Steelers HC Košice | Facebook
* Fanklub Steelers HC Košice | Twitter
* Hokejový klub HC Košice
Súradnice: 48°07′49″S 17°06′26″V﻿ / ﻿48,130315°S 17,107235°V﻿ / 48.130315; 17.107235

Digital Park
Digital Park a Einsteinova
**Digital Park** je súbor siedmich moderných administratívnych budov, ktorý je postavený v bratislavskej Petržalke na Einsteinovej ulici, v bezprostrednej blízkosti diaľničného úseku Viedenská cesta  – Prístavný most a nákupného centra Aupark na opačnej strane diaľnice. S Auparkom je hlavná budova priamo prepojená nadzemnou lávkou, ktorá vedie ponad diaľnicu a prepája druhé poschodia oboch komplexov.

Projekt
-------

Pôvodne bola v projekte zahrnutá i výšková budova, avšak po vstupe finančnej skupiny Penta sa prehodnotil celý koncept projektu. Zmena projektu priniesla menšiu zastavanosť územia, vďaka čomu v areáli ostane priestor i na umelé jazierko a park. 

Výstavba bola realizovaná v etapách. Medzi rokmi 2005 a 2006 prebehla výstavba hlavnej 9 podlažnej budovy, zvyšné budovy boli postavené v nasledujúcich rokoch.

Objem investície predstavuje okolo 3 miliardy Sk.

Prvá etapa
----------

Prvá budova komplexu bola skolaudovaná v októbri 2006. Budova má jedno podzemné a deväť nadzemných podlaží. Prvé dve nadzemné podlažia sú vyhradené pre obchodné priestory, reštaurácie a služby, ostatné nadzemné podlažia slúžia ako kancelárske priestory. V podzemnom podlaží sa nachádzajú parkovacie priestory a sklady. Prenajímateľná plocha spolu tvorí 12 400 metrov štvorcových. Približne polovica administratívnej časti budovy je prenajatá zahraničnej firme, ktorá tu má stredisko technickej podpory pre EMEA región. Prízemné priestory majú prenajaté iné spoločnosti, napríklad predajcovia automobilov.

Druhá etapa
-----------

V druhej etape boli medzi rokmi 2007 a 2009 postavené štyri vzájomne prepojené budovy. Jedná sa o najväčšiu časť celého komplexu o celkovej prenajímateľnej ploche viac ako 40 000 m², z ktorých väčšina je určená pre kancelárie. Priestory sú tiež používané ako konferenčné miestnosti. V podzemí sú stovky parkovacích miest.

Tretia etapa
------------

Tretia a záverečná etapa bola dokončená v roku 2012. Jedná sa vlastne o rozšírenie už vybudované časti Digital Park II. Ponúka viac ako 21 000 m² prenajímateľnej plochy a vyše 360 parkovacích miest v podzemí. Rovnako ako v budovách druhej etapy, aj tu môžu byť priestory použité ako konferenčné miestnosti.

Celý Digital Park ponúka približne 74 000 m² prenajímateľnej plochy a je sídlom mnohých známych firiem, ako sú Lenovo, Shell, Bayer alebo Penta Investments.

Referencie
----------

1. ↑  Penta
2. ↑  Digital Park – 3D virtuálna prehliadka

Externé odkazy
--------------

* Oficiálna webstránka Digital Park
* Reliance SCADA – vizualizácia a riadenie projektu Digital Park – v češtine
|  |  |  |  |  |  |
| --- | --- | --- | --- | --- | --- |
| **Albánska republika*Republika Shqiptare***

|  |  |  |
| --- | --- | --- |
| ← Albánske kniežatstvo | **1925 – 1928** | Albánske kráľovstvo (1928 – 1939) → |

|  |  |
| --- | --- |
| Vlajka štátuvlajka | Štátny znakznak |

 |
| **Hymna:** *Himni i Flamurit* |
| **Motto:** *Atdheu mbi te gjitha* |
| **Geografia**

|  |
| --- |
| Mapa štátu |

 |
| Hlavné mesto | Tirana |
| **Obyvateľstvo** |
| Jazyky | Albánčina |
| Náboženstvo | Sunnitský islam |
| **Štátny útvar** |
| Štátne zriadenie | Jednostranná parlamentná republika |
| Mena | Albánsky lek |
| Vznik | 31. január 1925 |
| Zánik | 1. september 1928 |
| 

|  |  |  |  |  |  |
| --- | --- | --- | --- | --- | --- |
| **Predchádzajúce štáty:**

|  |  |
| --- | --- |
| Albánske kniežatstvo | Albánske kniežatstvo |

 | **Nástupnícke štáty:**

|  |  |
| --- | --- |
| Albánske kráľovstvo (1928 – 1939) | Albánske kráľovstvo (1928 – 1939) |

 |

 |

**Albánska republika** (albán. *Republika Shqiptare*) bol oficiálny názov Albánska v rokoch 1925 – 1928.

Albánska republika vznikla ako následok revolúcie, ktorá v roku 1924 vypukla v hlavnom meste Tirana. Prevrat a revolúcia však vyústila iba v zrušenie monarchie a vytvorenie republiky čo Albánsku nijako nepomohlo. A aj zrušenie monarchie bolo len formálne, keďže Albánsko bolo bez kniežaťa už od roku 1914 a po roku 1920 už bola monarchia iba formálna a v skutočnosti bolo Albánsko republikou. Vodcovskou albánskou postavou prevratu aj celého Albánska už od roku 1922 bol Ahmet Zogu. Po prevrate a vyhlásení republiky v roku 1925 bol zvolený za prezidenta na obdobie siedmich rokov. Zogu udržiaval dobré vzťahy s talianskym fašistickým vodcom Benitom Mussolinim. Ale zároveň bolo Albánsko pod silným tlakom Talianska, pretože obe krajiny spolu úzko (hlave vo
vojenstve a politike) spolupracovali. Taliansko totiž požadovalo pripojenie Albánska k jeho územiu.

Kráľovstvo Srbov, Chorvátov a Slovincov, ktoré pomohlo Zogovi k moci, očakávalo naopak územné ústupky. Tie však nikdy nedostali. Iba im boli vrátené malé prihraničné územia a kláštor Svätý Naum. V čase fungovania republiky bola zavedená cenzúra a opozícia tvrdo potlačená.

V roku 1928 bola v Albánsku vyhlásená konštitučná monarchia resp. prezident Ahmet Zogu sa vo všetkej skromnosti vyhlásil kráľom ako Zog I. Na legálnu monarchiu z rokov 1912 – 1920 však nenadviazal, vyhlásil sa kráľom všetkých Albáncov a zaviedol tvrdú diktatúru.

Zdroj
-----

*Tento článok je čiastočný alebo úplný preklad článku Albánská republika (1925-1928) na českej Wikipédii.*
**Dekabrómdifenyléter,** (C12Br10O) je brómovaná aromatická zlúčenina zo skupiny polybrómovaných difenyléterov (PBDE), ktoré sa používajú najmä ako brómované spomaľovače horenia.

Použitie
--------

Dekabrómdifenyléter sa používal v spojení s oxidom antimonitým ako spomaľovač horenia v plastových dieloch pri výrobe automobilov a elektrických spotrebičov.

Vlastnosti a výskyt v životnom prostredí
----------------------------------------

Brómované spomaľovače vrátane dekabrómdifenyléteru boli preukázané v mnohých ekosystémoch, v sedimentoch, v tkanivách sladkovodných i morských rýb, ale aj v ľudských tkanivách. Štruktúrou aj niektorými vlastnosťami pripomínajú polychlórované bifenyly (PCB). Akútna toxicita je nízka.

Externé odkazy
--------------

Brómované difenylétery (PBDE) Archivované 2008-12-28 na Wayback Machine charakteristika na portáli IRZ

Zdroj
-----

*Tento článok je čiastočný alebo úplný preklad článku Dekabromodifenyl ether na českej Wikipédii.*
**Dinitrotoluén**, skratka **DNT** je organická zlúčenina s chemickým vzorcom C6H3(CH3)(NO2)2. Je to svetložltá kryštalická látka a je známa ako prekurzor trinitrotoluénu, ale hlavne sa používa v polymérovom priemysle.

Izoméry dinitrotoluénu
----------------------

Pre dinitrotoluén je vhodných šesť izomérov. Najbežnejším z nich je 2,4-dinitrotoluén.

Nitráciou toluénu sa postupne vytvárajú mononitrotoluén, DNT a nakoniec TNT. 2,4-DNT je hlavným produktom dinitrácie, pričom ďalším produktom je 30% podiel 2,6-DNT. Nitráciou 4-nitrotoluénu sa získava DNT.

Použitie
--------

Najčastejšie sa DNT používa na výrobu toluéndiizokyanátu, ktorý sa používa na výrobu flexibilných polyuretánových pien. Ďalšie použitie DNT je výroba výbušnín. DNT nie je sám o sebe používaný ako výbušnina, ale určitou úpravou sa prerába na TNT.

Dinitrotoluén sa často používa ako zmäkčovadlo, odstrašujúci povlak a modifikátor rýchlosti horenia propelantov (napr. bezdymného pušného prachu). DNT je karcinogénny a toxický a v januári 2010 bol Európskou chemickou agentúrou zaradený na kandidátsky zoznam nebezpečných látok vzbudzujúcich veľmi veľké obavy pre autorizáciu podľa smerníc REACH.

Referencie
----------

1. ↑  Gerald Booth (2007). "Nitro Compounds, Aromatic". In: *Ullmann's Encyclopedia of Industrial Chemistry*. John Wiley & Sons: New York. DOI:
2. ↑  IARC Working Group on the Evaluation of Carcinogenic Risks to Humans. *Evaluations Globales de la Cancérogénicité pour l'Homme, Groupe 2B : Peut-être cancérogènes pour l'homme* [online]. CIRC, 16. január 2009, [cit. 2009-08-22]. Dostupné online.
3. ↑  ŠUTA, Miroslav. *REACH: 7 nebezpečných chemikálií přidáno na černou listinu* [online]. 26. jún 2011, [cit. 2011-10-16]. Dostupné online. Archivované 2015-02-04 z originálu.
**Delray Beach International Tennis Championships 2009** bol tenisový turnaj mužov, ktorý sa konal v dňoch od 23. do 1. marca 2009 na otvorených dvorcoch s tvrdým povrchom v americkom meste Delray Beach. Titul v dvojhre získal Američan Mardy Fish, ktorý vo finále porazil Rusa J. Koroľova. Bol to jeho tretí titul v dvojhre na okruhu ATP. Titul vo štvorhre získali Američania Bob Bryan a Mike Bryan, ktorí vo finále porazili brazílsky pár Marcelo Melo, André Sá. Pre B. Bryana to bol 52. a pre M. Bryana 54. titul vo štvorhre na okruhu ATP.

Víťazi
------

### Dvojhra mužov

*Bližšie informácie v hlavnom článku: Mužská dvojhra na Delray Beach International Tennis Championships 2009*
**USA Mardy Fish** vs. Rusko Jevgenij Koroľov 7-5 6-3

### Štvorhra mužov

*Bližšie informácie v hlavnom článku: Mužská štvorhra na Delray Beach International Tennis Championships 2009*
**USA Bob Bryan / USA Mike Bryan** vs. Brazília Marcelo Melo / Brazília André Sá 6-4 6-4

Externé odkazy
--------------

* Oficiálne stránky turnaja
Pohľad na kanonický dom
**Dom kanonika Gregušku**, **Kanónia (u Corgoňa)** alebo aj **Kluchov palác** je palácová stavba v nitrianskom Hornom meste. Táto rožná budova stojí v skosenom nároží Samovej, Východnej ulice a Pribinovho námestia, úradná adresa je Samova 16.

História
--------

Klasicistická palácová stavba bola postavená v rokoch 1818 – 1821, na podnet biskupa Jozefa Klucha. Bola určená pre kanonikov (aj pre kanonika Štefana Gregušku, od toho je odvodený aj názov Dom kanonika Gregušku, ktorý ale nie je správny, správny názov je Kanónia (u Corgoňa), resp. Kluchov palác.  V neskoršom období ju z časti empírovo prestavali. Je to jednoposchodový objekt, má pôdorys obdĺžnikového tvaru a vo dvore prístavbu do pravého uhla. Vstupná brána je kópiou dnes už nejestvujúcej brány zoborského kláštora. Nad vstupnou bránou je umiestnený dekoračný motív erbu, ktorý nesú dvaja anjeli. Autorom pôvodného erbu je Vavrinec Dunajský z Ľubietovej, terajší reliéf zhotovil akad. sochár Július Bartfay.

Socha Atlanta (Corgoň)
----------------------

Socha "Corgoňa"
Na budove púta pozornosť monumentálna kamenná socha Atlanta, nesúceho roh prvého poschodia. Autorom sochy je Vavrinec Dunajský, socha bola vyhotovená v roku 1820. Socha je známa pod ľudovým označením *Corgoň*. Toto meno z prostredia nitrianskeho folklóru je spojené s legendárnou postavou nitrianskeho kováča, ktorý bol pre svoju obrovskú silu postrachom Turkov. Legenda hovorí, že svojimi mocnými rukami hádzal veľké balvany priamo na rútiacich sa Turkov.

Súčasnosť
---------

Socha Corgoňa je obľúbeným miestom, pretože dokáže plniť želania – aj preto má Corgoň také lesklé, vyhladené palce, keďže práve pohladením jeho nohy sa podarí skúška, alebo sa dievčina šťastne vydá.

Literatúra
----------

* VALENT, Štefan. Nitra (Turistický sprievodca). Banská Bystrica : AB-ART Press, 1995. ISBN 80-88817-04-8. S. 11.
* LACIKA, Ján. Nitra a okolie. Bratislava: DAJAMA, 2003. ISBN 80-88975-53-0. S. 57.

Zdroje
------

* Kanónia (U Corgoňa) [online],  Archivované 2020-06-07 na Wayback Machine
* Kanónia (U Corgoňa),  Archivované 2016-08-10 na Wayback Machine
* výňatky textov Krajského pamiatkového úradu, Nitra

Súradnice: 48°18′59″S 18°05′20″V﻿ / ﻿48,31639°S 18,08888°V﻿ / 48.31639; 18.08888

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Dom kanonika Gregušku**
* Spolupracuj na Wikidruhoch Wikidruhy ponúkajú informácie na tému **Dom kanonika Gregušku**
**Dispozícia** alebo **architektonická dispozícia** (z lat. dispositio – usporiadanie, rozvrh, osnova) je pôdorysný a výškový rozvrh stavby, usporiadanie objemov, hmoty a jej priestoru. Je jedným z dôležitých písmen architektonickej abecedy spolu so správnou funkciou a konštrukčno-materiálovým riešením 

Dispozícia je ovplyvňovaná požadovanou úžitkovou funkciou stavby, estetickými i slohovými predstavami, dobovou módou a individuálnym zameraním architekta. Graficky je architektonická dispozícia zachytená v plánoch, poprípade v projektovej dokumentácii. Rozvíjala sa v každom slohovom období, jej vývoj je možné nepretržite sledovať v priebehu rôznych slohov až do konca 18. storočia najlepšie na dispozícii kresťanských kostolov, neskôr i na dispozícii verejných stavieb. 

Racionálna a komfortná dispozícia je jedným z cieľom architekta, ako dosiahnuť umelecké a zároveň funkčné architektonické dielo svojich dôb. Architektonická dispozícia je súčasťou troch bodov, ktoré sformuloval sám Marcus Vitruvius Pollio a na ktoré architekt musel pozerať bez ohľadu na dobu vzniku stavby. 

Urbanistická dispozícia zahŕňa aj rozloženie a usporiadanie jednotlivých stavieb v širšom meradle urbanistického priestoru

Referencie
----------

* Heslo „architektonická dispozice" Archivované 2019-09-16 na Wayback Machine *Fakulta Stavební, Vysoka škola Baňská*
* Dudák, V. a kolektív: *Encyklopedie světové architektury*, Praha 2000, ISBN 80-86223-90-6
**Eurasmus** je online platforma založená v roku 2014, ktorá ponúka ubytovanie, pracovné stáže či city guides pre rôzne mestá Európy. Platforma integruje systém, pomocou ktorého si môžu študenti nájsť pracovnú ponuku v rámci celej Európy alebo jednoducho rezervovať ubytovanie pomocou zabezpečeného systému rezervácie, čo im umožňuje uľahčiť ich pobyt v zahraničí ešte pred vycestovaním do zvolenej Erasmus destinácie.

História
--------

Spoločnosť Eurasmus bola založená v roku 2014 so sídlom v Seville, Španielsko a je čiastočne financovaná pomocou Európskeho fondu regionálneho rozvoja, čo spoločnosti umožňuje rozrastať sa na území Európy. Cieľom spoločnosti je do konca roku 2015 integrovať bezplatný portál pre študentov hľadajúcich stáže, brigády a pracovné ponuky po celej Európe.

Prevádzka
---------

Eurasmus je bezplatná platforma pre prenajímateľov, študentov a univerzity. Všetky strany si musia vytvoriť účet a vyplniť potrebné údaje, aby sa zabezpečil bezproblémový chod celého procesu. V prípade, že je vytvorená rezervácia, prenajímateľ obdrží platbu za prvý mesiac, z ktorej je odrátaný malý poplatok, ktorý je vypočítaný na základe dĺžky pobytu daného študenta..

V súčasnosti poskytuje spoločnosť nasledujúce služby:

### Ubytovanie

Študenti si môžu pomocou integrovaného systému jednoducho nájsť ubytovanie vo väčšine európskych miest a Erasmus destinácií.

### Študentské stáže

Používatelia môžu vyhľadávať v zozname rôznych stáží a brigád po celej Európe v rámci rôznych odvetví a prihlásiť sa na ne pomocou tejto platformy, ktorá im taktiež umožňuje vytvoriť si vlastný životopis online alebo sa prihlásiť pomocou LinkedIn profilu.

### Študentské príručky

Študenti, hľadajúci informácie o určitom meste Európy, ich môžu nájsť v rôznych blogoch či príručkách vytvorených priamo študentmi študujúcimi v daných mestách.

Zabezpečené platby
------------------

V spojitosti so zabezpečením celého procesu rezervácie, platba za nájom je zadržaná 24 hodín po príchode študenta kým nepotvrdí, že všetko je v poriadku. Ak sa vyskytol určitý problém, tím ľudí je poverený, aby sa daný problém vyriešil.

Referencie
----------

1. ↑   *Archivovaná kópia* [online]. [Cit. 2015-02-25]. Dostupné online. Archivované 2015-02-24 z originálu.
2. ↑   *Archivovaná kópia* [online]. [Cit. 2015-02-25]. Dostupné online. Archivované 2015-02-24 z originálu.
3. ↑
4. ↑
5. ↑   *Archivovaná kópia* [online]. [Cit. 2015-02-25]. Dostupné online. Archivované 2015-02-24 z originálu.
6. ↑  http://eurasmus.com/en/list-your-room/
**Depo Hostivař** je konečná stanica na linke A pražského metra. Nachádza sa na okraji Strašníc v budove depa Hostivař. Slúži najmä na prestup medzi metrom a autobusovými linkami do juhovýchodných častí Prahy (Dubeč, Dolní Měcholupy a Uhříněves) a obcí v blízkosti Prahy (napr. Říčany a Kostelec nad Černými lesy).

Charakteristika stanice
-----------------------

Stanica je neobvyklej koncepcie, nachádza sa priamo v areáli depa metra, zaberá jeho dve západné koľaje. Medzi nimi bolo dobudované ostrovné nástupište, ktoré je v celej sieti metra vôbec najužšie a vzniklo v priestore bývalej umyvárne vozov. Osvetlenie je počas dňa riešené presklennou strechou. Výstup je iba jeden, s veľmi malým vestibulom, vedie severným smerom k terminálu prímestských autobusových liniek. Stanica bola plánovaná práve ako prestupná medzi metrom a autobusovou dopravou. Súčasťou komplexu je aj záchytné parkovisko.

Výstavba stanice bola začatá v júni roku 2005, prebiehala počas prevádzky depa. Stanica bola pre verejnosť zprevádzkovaná 26. mája 2006. Súvisiace zmeny v povrchovej doprave boli zavedené 28. mája. Počas výstavby bolo nutné prestavať časť koľajišťa pred depom a upraviť jednu halu, ktorá teraz slúži ako stanica. Počas nejakej doby tak pre linku metra A muselo vypravovať vlaky depo Kačerov. Celkové náklady na výstavbu komplexu vrátane autobusového terminálu a záchytného parkoviska sú uvádzané okolo 1,3 miliardy Kč, z toho na samotnú stanicu metra 860 miliónov Kč. Táto konečná stanica je od predchádzajúcej stanice Skalka (predtým konečnej) vzdialená 1020 metrov. Časť tejto trate je jediným nekrytým úsekom pražského metra s prepravou cestujúcich. V blízkosti stanice metra sa uvažuje o vybudovaní stanice mestskej železnice Praha-Malešice.
Pretože prevádzkové pomery v depe neumožňujú rovnakú dopravnú kapacitu, akú má zvyšok trati, prichádza tu v dopravnej špičke len polovica vlakov, ostatné končia v stanici Skalka.

Referencie
----------

1. ↑  METROPROJEKT Praha a.s.. *Detail projektu/Stanice metra - Depo Hostivař* [online]. metroprojekt.cz, [cit. 2013-10-13]. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Depo Hostivař (stanica pražského metra)**

Externé odkazy
--------------

* Fotografie z výstavby stanice
* Profil stanice na stránke Metroweb.cz

  


|  |  |  |
| --- | --- | --- |
| ← smer Nemocnice Motol | **Pražské metro – linka A** | smer Depo Hostivař → |
| **Skalka** | **Depo Hostivař** | **(*konečná stanica*)** |
| Nemocnice Motol bezbariérový prístup – Petřiny bezbariérový prístup – Nádraží Veleslavín bezbariérový prístup – Bořislavka bezbariérový prístup – Dejvická bezbariérový prístup – Hradčanská – Malostranská – Staroměstská – Můstek  – Muzeum  bezbariérový prístup – Náměstí Míru – Jiřího z Poděbrad – Flora – Želivského – Strašnická bezbariérový prístup – Skalka bezbariérový prístup – Depo Hostivař bezbariérový prístup |
**Dlhová intolerancia** je termín vytvorený autormi Carmen Reinhartovou, Kennethom Rogoffom a Miguelom Savastanom. Termín odkazuje na neschopnosť rozvíjajúcich sa trhov riadiť úroveň externého (zahraničného) dlhu tak, ako by to za rovnakých podmienok bolo zvládnuteľné pre vyspelé krajiny. Autori vytvárajú analógiu s neschopnosťou niektorých organizmov stráviť mliečny cukor, ako je to v prípade Intolerancie laktózy.

Hypotéza dlhovej intolerancie
-----------------------------

Koncepcia dlhovej intolerancie poukazuje na extrémnu situáciu, ktorú mnohé rozvíjajúce sa trhové ekonomiky zažívajú na svojich úrovniach zahraničného dlhu, aj keď by ich úroveň bola v podmienkach vyspelých ekonomík kontrolovateľná. V prípade dlhovo intolerantných krajín sa úverové riziko zdá byť neprimerané vzhľadom na veľkosť ich dlhovej záťaže, čo vedie k extrémnym okolnostiam, ktoré sa väčšinou prejavujú veľmi vysokou volatilitou a ťažkosťami pri splácaní dlhových záväzkov.

Táto hypotéza je založená na empirickom fakte, že dlhové krízy v rozvíjajúcich sa ekonomikách sa zvyčajne vyskytujú na úrovniach dlhu, ktoré sa nemusia považovať za nadmerné. Analýzou úrovne zadlženia a rozhodnutí, ktoré viedli k zlyhaniu v stredne príjmových krajín medzi rokmi 1970 až 2008 sa zistilo, že v čase zlyhania je pomer zahraničného dlhu k HDP vyšší ako 100 percent len v 16 percentách prípadov; viac ako 50 percent zlyhania sa vyskytuje na úrovni zahraničného dlhu pod 60 percentami; a 19 percent epizód sa vyskytuje na úrovni dlhu pod 40 percentami HNP.

**Zahraničný dlh v rovnakom čase ako zlyhania: od 1970 do 2008**| Rozsah pomerov zahraničného dlhu k HNP na konci prvého roku zlyhania alebo reštrukturalizácie (%) | Percento všetkých zlyhaní alebo reštrukturalizácií v krajinách so strednými príjmami |
| --- | --- |
| <40 | 19.4 |
| 41-60 | 32.3 |
| 61-80 | 16.1 |
| 81-100 | 16.1 |
| >100 | 16.1 |
| Zdroj: Reinhart and Rogoff (2009) |

Referencie
----------

1. 1 2  REINHART, Carmen; Rogoff, K.; Savastano, M.. Debt Intolerance. *NBER Working Papers*, 2001. Dostupné online [cit. 2012-03-08].  Archivované 2016-03-04 na Wayback Machine
2. ↑  CATÃO, Luis; Kapur, S.. Volatility and the Debt-Intolerance Paradox. *IMF Staff Papers*, 2006. Dostupné online [cit. 2012-03-08].
3. 1 2  REINHART, Carmen. *This time is different: Eight Centuries of Financial Folly*. [s.l.] : Princeton University Press, 2009. Dostupné online. ISBN 978-0-691-14216-6. Debt intolerance: the genesis of serial default, s. 21–33.
Dobro
**Dobro** je rezofonická, rezonátorová alebo rezonančná gitara, vynájdená v r. 1929 slovenským rodákom Johnom Dopyerom. 
Pôvodne vzniklo z požiadavky na hlasnejšiu gitaru, vďaka kovovému rezonátoru však získalo dobro napriek podobnému vzhľadu špecifické zafarbenie zvuku.

História vzniku
---------------

Johna Dopyeru, výrobcu strunových nástrojov v Los Angeles, zaujímali možnosti zosilnenia zvuku týchto akustických nástrojov (elektronické snímače boli vynájdené až neskôr). Prvým jeho pokusom boli husle s kovovým rezonátorom, lievikovitým zosilňovačom z Edisonovho fonografu. Potom sa pokúsil zosilniť zvuk gitary a to sa mu podarilo na celokovovej gitare s poniklovaným korpusom vyrobeným zo zliatiny(70% medi a 30% zinku) s tromi rezonátormi umiestnenými na korpuse. Ďalšie pokusy ukázali, že najlepší zvuk má gitara s tenkými rezonátormi z postriebreného hliníku.
V októbri r. 1926 požiadal John o svoj prvý patent a spoločne s bratmi za finančnej podpory investorov začali s výrobou "National Tri-Plate Style 1", ako sa tento nástroj nazýval, vo firme National Strings Instrument Corporations s 22 zamestnancami. 
Pre roztržky z tejto firmy spolu s bratom odišli a založili r. 1929 svoju vlastnú firmu Dobro Manufacturing Company, kde vyrábali už naozajstnú rezofonickú gitaru s dreveným korpusom a novým designom, ktorú si dal John patentovať rok predtým. Názov pre nástroj, ktorý sa v nej vyrábal predovšetkým  – DOBRO – vznikol spojením začiatočných slabík slov DOpyera BROthers (bratia Dopyerovi).
Tento názov sa natoľko ujal medzi hudobníkmi, že sa tak začal nazývať všebecne tento typ hudobných nástrojov bez ohľadu na výrobcu.

Hra na dobre
------------

### Klasický štýl

Na dobro s klasickým krkom, aký má španielska gitara, sa hrá aj podobným štýlom (najčastejšie v jazzovej hudbe).

### Slide štýl

Slide štýlom sa hrá podobne ako napr. na slide gitaru, kde sa k hre používa rúrka buď nastoknutá na prst, alebo uchopená prstami a stláčajúca struny.
Pri tomto spôsobe sa drží dobro vodorovne zavesené alebo položené na kolenách hudobníka.

Externé odkazy
--------------

* RADVÁNYI, Peter; KALINICS, Milan J.. *Dobro – hudební nástroj a jeho historie* [online]. BlueGrass CZ, 1999, rev. 2009-10-04, [cit. 2013-01-01]. Dostupné online. (po česky)

Pozri aj
--------

* Dobrofest

Iné projekty
------------

Commons
* Spolupracuj na Commons Commons ponúka multimediálne súbory na tému **Dobro (hudobný nástroj)**
**Depresia** alebo **zníženina** je územie (forma reliéfu) s nadmorskou výškou menšou ako je v jeho okolí. Inak povedané: Forma reliéfu obkolesená vyvýšenými formami, negatívna forma georeliéfu. Opakom je elevácia.

Príklady: priekopová prepadlina, panva, závrt, dolina, brázda, kráter, kotlina, kotol, úvalina, alas, ťažobná jama, jamník, preliačina a podobne.

Takáto depresia je zväčša tvorená eróznymi alebo tektonickými procesmi a môže byť časom vyplnená vodou, neskôr sedimentmi. Jednať sa teda môže o depresie malých rozmerov (za depresiu označíme trebárs krasový závrt, riekou modelovanú dolinu, žľab, strž, výmoľ) až po veľké depresie, ktoré vznikajú významnými tektonickými pohybmi a tvoria sa v nich celé údolia, jazerá, kotliny, nížiny (blatnianska priehlbina, hornonitrianska kotlina, ...).

Sedimentami vyplnenú depresiu, či systém depresií, veľkých rozmerov zvykneme nazývať sedimentárna panva (Panónska panva, Viedenská panva, Západosibírska panva). Opakom depresie je potom elevácia (georeliéf konkávneho tvaru).

Zdroje
------

* Archivované 2014-01-07 na Wayback Machine
* depresia. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2003. 702 s. ISBN 80-224-0761-5. Zväzok 3. (Č – Eg), s. 302.
**Derby Silk Mill** (doslova *Pradiareň hodvábu v Derby*) alebo **Derby Industrial Museum** (doslova *Priemyselné múzeum v Derby*) je múzeum priemyslu a histórie v anglickom meste Derby. V súčasnosti je na dva roky uzavreté (2011 – 2013).

Objekt muzea
------------

Múzeum sa nachádza v areáli *Lombe's Mill*, bývalej historickej pradiarni hodvábu, ktorá leží na južnom konci Derwent Valley Mills (Svetové dedičstvo UNESCO). V rokoch 1717 a 1721 tu na rieke Derwent postavil George Sorocold pre rodinu Johna Lomba prvú britskú priemyselnú pradiareň hodvábu.

Počas obdobia, kedy John Lombe pracoval v hodvábnom priemysle v Taliansku, okopíroval princíp strojov na pradenie veľkého množstva hodvábu. Šlo o jeden z historicky prvých prípadov priemyselnej špionáže.

Nové stroje síce spotrebovali značnú energiu (dodávalo im ju vodné koleso na spodnú vodu), ale boli omnoho výkonnejšie než dovtedajšie tradičné pradenie pomocou kolovratu, a okrem lokálnych pradiarní, konkurovali aj talianskym výrobcom hodvábu.

Keď John Lombe v roku 1722 zomrel za nejasných okolností, vznikli špekulácie, že ho otrávil taliansky vrah v rámci pomsty krádeže tajomstva. Johnov nevlastný brat Thomas Lombe Knt. zomrel 2. júna 1739 a objekt zdedila jeho manželka s dvoma dcérami, ktorá právo na jeho používanie predala Richardovi Wilsonovi juniorovi z Leedsu za 2800 libier.

V nasledujúcich rokoch budova slúžila ako pradiareň rôznym majiteľom až do roku 1908, kedy sa do nej presťahovala chemická spoločnosť *F.W.Hampshire and Company*. V tom čase pradenie hodvábu v celej Británii upadalo a spoločnosť sa do objektu nasťahovala, aby tu vyrábala mucholapky a lieky proti kašľu.

Požiar pradiarne v roku 1910 na obraze Alfreda Johna Keena
5. decembra 1910 o piatej hodine ráno vypukol v priľahlom mlyne na múku požiar, rýchlo sa rozšíril i na objekt bývalej pradiarne a aj napriek úsiliu požiarnikov objekt značne poničil (východný múr spadol do rieky). Pri následnej rekonštrukcii postavili budovu v rovnakej výške, ale s tromi podlažiami namiesto pôvodných piatich podlaží.

V 20. rokoch prešiel objekt pradiarne do vlastníctva elektrárenského úradu, ktorý jeho priestory využíval čiastočne ako sklady, dielne i jedálne. V úzadí elektrárne, zabudnutý verejnosťou, stál objekt pradiarne až do roku 1970. V tom roku elektráreň zbúrali a z bývalej pradiarne vzniklo dlho plánované priemyselné múzeum, ktoré otvorili 29. novembra 1974.

Zatvorenie múzea v roku 2011
----------------------------

3. apríla 2011 rozhodli predstavitelia mesta Derby o zatvorení múzea, a uvoľnení financií na jeho prestavbu, ako aj na prestavbu ostatných mestských múzeí v meste. Dátum znovuotvorenia múzea nebol určený.

Referencie
----------

1. ↑  The future of the Silk Mill

Zdroj
-----

*Tento článok je čiastočný alebo úplný preklad článku Derby Industrial Museum na českej Wikipédii.*

Externé odkazy
--------------

* Oficiálne stránky múzea
Slávnostné otvorenie Detskej univerzity Komenského 2011
Detská univerzita Komenského 2013
**Detská univerzita Komenského** (skratka **DUK**) je každoročné podujatie, ktoré organizuje Univerzita Komenského v Bratislave a Divadlo Aréna v spolupráci s ďalšími organizátormi a partnermi. Bola založená v roku 2003 z iniciatívy riaditeľa Divadla Aréna Juraja Kukuru. V roku 2016 sa konal už jej 20. ročník. Je súčasťou siete detských univerzít v Európe EUCU.NET. V roku 2012 sa na pozvanie Liverpoolskej univerzity zapojila do projektu SiS Catalyst: Deti ako agenti zmeny pre vedu a spoločnosť.

Je určená deťom od 9 do 14 rokov a prebieha v mesiacoch júl a august. Jej študenti sa môžu zúčastniť deviatich prednášok na rôzne témy, ktoré sa konajú raz týždenne. Okrem nich sa môžu prihlásiť na rôzne sprievodné aktivity, ako sú workshopy a exkurzie.

Online štúdium
--------------

Od roku 2011 popri dennom štúdiu DUK prebieha aj online štúdium. Deti ho majú možnosť sledovať na internete prostredníctvom stránok spoločnosti Datalan.

Prednášky
---------

Na Detskej univerzite Komenského môžu (až na pár výnimiek) prednášať len docenti a profesori. Každá prednáška sa tradične koná v stredu. Študenti si po jej absolvovaní nechajú prednášajúcim podpísať svoj index. Ak sa dieťa zúčastní aspoň na šiestich z deviatich prednášok, dostane diplom absolventa Detskej univerzity.

Referencie
----------

1. 1 2   *Home | Detská univerzita komenského* [online]. www.duk.sk, [cit. 2017-02-26]. Dostupné online.
2. ↑  *Detská univerzita Komenského aj pre dopelých*, ISBN 978-80-559-0090-2
3. ↑   *EU Projekty | Detská univerzita komenského* [online]. www.duk.sk, [cit. 2017-02-26]. Dostupné online.
4. ↑   *DUK | Detská univerzita komenského* [online]. www.duk.sk, [cit. 2017-02-26]. Dostupné online.
5. ↑   *Detská univerzita komenského* [online]. www.duk.sk, [cit. 2017-02-26]. Dostupné online.

| * z
* d
* u
Univerzita Komenského v Bratislave |
| --- |
| Fakulty | 
* Evanjelická bohoslovecká fakulta
* Fakulta managementu
* Fakulta matematiky, fyziky a informatiky
* Fakulta sociálnych a ekonomických vied
* Fakulta telesnej výchovy a športu
* Farmaceutická fakulta
* Filozofická fakulta
* Jesseniova lekárska fakulta v Martine
* Lekárska fakulta
* Pedagogická fakulta
* Právnická fakulta
* Prírodovedecká fakulta
* Rímskokatolícka cyrilometodská bohoslovecká fakulta

 |
| Ľudia | 
* Rektor: Marek Števček
* Kategória Absolventi
* Kategória Dekani
* Kategória Vyučujúci

 |
| Ostatné | 
* Botanická záhrada
* Centrum ďalšieho vzdelávania
* Centrum informačných technológií
* Detská univerzita
* Informačné centrum
* Ústredná knižnica
* Vedecký park
* Vydavateľstvo

 |
**Deviata hodinka** (alebo **deviaty čas**) je oficiálna modlitba cirkví byzantského obradu, ktorá sa modlí okolo pätnástej hodiny popoludní.

Jej základná štruktúra je nasledujúca: zvyčajný začiatok, žalmy (83, 84, 85), tropáre, *Pre svoje meno…*, Trojsvätá pieseň až po Otče náš, kondák, 40× *Pane, zmiluj sa*, *V každom čase…*, Čestnejšia si…, *Vládca, Pane Ježišu Kriste…* a prepustenie.

Štruktúra deviatej hodinky je trocha odlišná počas Veľkého pôstu a keď je súčasťou kráľovských hodiniek. Celkom osobitnú štruktúru má počas Svetlého týždňa, kedy pozostáva prevažne z paschálnych (veľkonočných) tropárov.

Externé odkazy
--------------

* Deviata hodinka – text modlitby s krátkym vysvetlením
* Deviata hodinka (Deviaty čas)
* Hodinky (časy), povečerie a polnočnica na svätú Paschu

  


| * z
* d
* u
Denný okruh bohoslužieb v byzantskom obrade (časoslov) |
| --- |
| Nočná časť | 
* Večiereň
* Povečerie
* Polnočnica
* Utiereň

 |
| Denná časť | 
* 1. hodinka
* 3. hodinka
* 6. hodinka
* 9. hodinka
* Obednica

 |
Francúzska spojka - schéma
**Francúzska spojka** (French Connection) bola sieť, ktorou sa pašoval heroín z Turecka do Francúzska a ďalej do Spojených štátov. Najproduktívnejšia bola Francúzska spojka v 60. rokoch dvadsiateho storočia.

Prevedenie
----------

Základná surovina na výrobu heroínu bola prevážaná najskôr z Indočíny, neskôr z Turecka. Tureckí roľníci legálne pestovali ópium, aby ho predávali zdravotníckym korporáciám. Veľkú časť produkcie však ponúkali na čiernom trhu. Z tohto ópia sa následne získaval heroín.

Heroín sa vyrábal v tajných laboratóriách vo francúzskom prístavnom meste Marseille a v jeho okolí. Bol vyhlásený pre svoju vysokú kvalitu. Jeho výrobu riadila korzická mafia a v spolupráci s ňou aj jeden zo šéfov newyorskej mafie, Lucky Luciano.

Niekoľko tajných laboratórií na výrobu heroínu boli prvýkrát objavené v roku 1937.

60. a 70. roky
--------------

V roku 1969 pochádzalo 90% heroínu v USA práve z Francúzska. Spojené štáty preto žiadali tureckú vládu, aby obmedzila produkciu ópia.

V roku 1971 Turecko súhlasilo so zákazom pestovania ópia s účinnosťou od 30. júna 1972.

V roku 1972 bolo v Marseille zlikvidovaných 6 veľkých nelegálnych laboratórií na výrobu heroínu. Na akcii spolupracovali Francúzi a Američania. V tom istom roku zabavili francúzski colníci okolo 420 kg heroínu na rybárskej lodi Caprice des Temps, ktorá mierila z Marseille do Miami.

Kultúra
-------

### Kniha

Činnosť Francúzskej spojky bola popísaná knižne spisovateľom Robinom Moorom v knihe *The French Connection: A True Account of Cops, Narcotics, and International Conspiracy*, ktorá bola neskôr sfilmovaná.

### Film

* *Francúzska spojka (The French Connection)*, 1971, réžia William Friedkin
* *Francúzska spojka II (The French Connection II)*, 1975, réžia John Frankenheimer

Externé odkazy
--------------

* DEA History Book, 1970 - 1975, Drug Enforcement Administration (en)
* TURKEY: Ópium 's Lethal Return - TIME Archivované 2008-12-22 na Wayback Machine
* Former French Connection chemist jailed again | Reuters

Zdroj
-----

*Tento článok je čiastočný alebo úplný preklad článku Francouzská spojka na českej Wikipédii.*
Za **Európsky deň jazykov** (angl. *European Day of Languages*) je vyhlásený 26. september.

Vznik
-----

Jeho korene siahajú do roku 2001, ktorý bol *Európskym rokom jazykov* (European Year of Languages, skrátene EYL). Organizátormi EYL boli Rada Európy a Európska únia a zapojilo sa doň 45 krajín. Svojimi aktivitami poukázal na jazykovú rozmanitosť v Európe a vyjadril podporu jazykovému vzdelávaniu.

Hodnotenie EYL bolo uverejnené v správe *Final Evaluation of the European Year of Languages 2001* vydanej v máji 2002.

Úspech projektu Európsky rok jazykov a záujem národných spoluorganizátorov prispeli k tomu, že Rada Európy sa rozhodla vytvoriť každoročnú tradíciu a vyhlásila 26. september za Európsky deň jazykov. Takisto bolo vytvorené oficiálne logo, slogany a internetová stránka.

Ciele
-----

Všeobecnými cieľmi Európskeho dňa jazykov sú:

* Upozorniť verejnosť na dôležitosť štúdia jazykov, zvyšovanie mnohojazyčnosti a medzikultúrneho porozumenia.
* Podpora jazykovej a kultúrnej rozmanitosti Európy.
* Podpora celoživotného jazykového vzdelávania v školách i mimo škôl.

Kalendár udalostí organizovaných pri príležitosti Európskeho dňa jazykov je k dispozícii na oficiálnej stránke Európskeho dňa jazykov.

Zapojené jazyky
---------------

Podľa deklarovaných cieľov je Európsky deň jazykov zameraný na všetkých obyvateľov a jazyky Európy. Ešte v roku 2011 boli oficiálne internetové stránky preložené len do angličtiny a francúzštiny, v roku 2013 sú už mnohojazyčné. Niektoré materiály, ktoré sú na nich umiestnené, sú dostupné aj v jazykoch, v ktorých nie je dostupná samotná stránka, napríklad v esperante. Organizácie a jednotlivci v rámci Európskej únie usporiadavajú rôzne akcie vo všetkých krajinách Európy. Ich prehľad je možné každý rok nájsť na stránke projektu.

Referencie
----------

1. ↑   *Hodnotenie EYL* [online].. Dostupné online.
2. ↑  European Day of Languages: Who can participate?
3. ↑  European Day of Languages: Articles and documents - resources

Zdroje
------

* DUDOVÁ. *Európsky deň jazykov Nitra* [online]. [Cit. 2011-07-01]. Dostupné online.

Externé odkazy
--------------

* Oficiálna stránka (po anglicky) (po francúzsky)